Povodom odluke Viseg suda u Podgorici, kojom je potvrđena osuđujuća presuda Osnovnog suda u Podgorici, trojici policajaca za prebijanje Aleksandra Pejanovića u pritvoru, u podgoričkoj stanici policije u Podgorici, tzv. betonjerci, u periodu od 31. oktobra do 2. novembra 2008. godine ističem:

Za predmetno djelo osuđeni su najniži i najmanje odgovorni službenici policije koji nisu imali dovoljno jaku zaštitu da budu oslobođeni. Činjenica je da policajci Leković, Kljajević i Paunović nisu direktno prebili Pejanovića, međutim oni po prirodi svoje službe nisu imali privilegiju da budu posmatrači ovoga događaja već su morali preduzeti sve mjere i radnje da spriječe prebijanje. Iako službenici Leković, Kljajević i Paunović nisu direktni izvršioci već su praktično sporedna šteta u ovom događaju, ipak, odgovornost ovih službenika je u tome što su svojim ćutanjem i prikrivanjem direktnih izvršilaca, pokušali pomoći tim izvršiocima, odnosno oni su se na taj način saglasili sa njihovim radnjama prebijanja.

Ono što u ovom događaju ne ostavlja utisak zadovoljenja pravde je činjenica da oni koji su u mraku, krvnički prebili bespomoćnog čovjeka i dalje nesmetano rade u policiji i dalje su u prilici da prebijaju ljude, jer praksa i iskustvo nesumljivo svjedoče da zločinac, iako se pod uticajem okolnosti privremeno primiri, ipak na kraju, uvijek ponavlja svoj zločin. Takođe, utisak zadovoljenja pravde grubo kvari i činjenica da i oni koji su mogli osmisliti i narediti ovakav gnusan zločin i dalje nose uniforme i zaštićeni svojom anonimnošću i pomiješani sa drugim službenicima policije svojim daljim radom i boravkom u policiji, opterećuju tu policiju, namećući joj hipoteku službe u kojoj se mogu desiti takve gadosti.

U konačnom sve dok se ne otkriju i ne procesuiraju hladnokrvni zločinci koji naređuju i rade naprijed opisana djela, to će i ogromna većina časnih policajaca u očima građana, biti neosnovano osumljičena da je spremna na takve radnje.

Dalibor Kavarić, advokat